Vruntlike grote myt vormoghe allis guden tovorn. Ersamen heren, guden vrunde. Juwen breff, gescreven up palme in deme hove to Alpy, hebbe wii untfanghen unde wol vornomen, darinne gy uns scriven, dat jw de erwerdighe here meistere in heymeliker wiis hebbe vorghegeven, dat her Karl Knutson in deme Sunde id also bestellet hebbe, dat he unse gudere wille toven laten, unde dancken jw dar vruntliken vore, dat gy uns warnen vor unsem schaden etc. Vorder beghere wii jw to wetende, dat desulve her Karls bode, dar gy uns van scriven, myt her Karls breve to uns quam, unde na overlesinghe des breves wii en vrageden, off em ok wes muntliken van her Karl in den zaken bevolen were. Do antwerde he uns, ja, he hedde en d[e]r zake ghemechtighet. Aldus hebbe wii uns in de zake ghesat, dat se by deme vorscreven boden, de zik Johan Buck nomede, gentzliken henghelecht unde vorliket sii to allent siiden, dat zik in de zake droch unde daruth ghesproten is, als wii dat her Karl clarliken in dessem bighebunden breve scriven van articulen to articulen. Unde bidden, dat id also van jw bestellet werde, dat eme desse sulve breff wisliken tor hant kome myt juwem vruntliken breve under juwer stat secrete darby, dat he unse vrunt unde holde gunnere sy. Unde vormoghe wii em ichteswes wedder to gude sin, darane sal he uns guetwillich vinden. Hirmede blivet Gode almechtich bevolen zalich unde ghesunt to langhen tiiden. Ghescreven under unser stad secrete up den dinxzedach in der hochtiid to paeschen anno etc. 44. Borgermeistere unde raetmanne tho Darpte. Ersamen heren. Wii hebben an her Karl eynen breff van alsulkem inholde, alse wii de zake myt Johan Buck gheendighet hebben, clarliken by demsulven Johan gescreven. Hirumme willet wol doen unpe dessen bighebunden breff by eynem anderen bestellen an her Karl unde nicht by dem vorscreven Johanne, wente de hefft unser breve van den zaken alrede eynen van demsulven lude etc. Vorsculle wii alle tiid gerne etc. Adress: Den ersamen vorsichtighen mannen, her Kost Burstal, her Johan Sunnenschyn unde her Ghise Richardes, tho Reval borgermeistere etc., detur.